ROZHODNUTIE RADY 2007/690/SZBP
z 22. októbra 2007,
ktorým sa vykonáva jednotná akcia 2005/557/SZBP o civilno-vojenskej akcii Európskej únie na podporu misií Africkej únie v oblasti sudánskeho Dárfúru a v Somálsku
RADA EURÓPSKEJ ÚNIE,
so zreteľom na jednotnú akciu Rady 2005/557/SZBP z 18. júla 2005 o civilno-vojenskej akcii Európskej únie na podporu misií Africkej únie v oblasti sudánskeho Dárfúru a Somálsku (1), a najmä na jej článok 8 ods. 1 druhý pododsek v spojení s článkom 23 ods. 2 Zmluvy o Európskej únii,
keďže:
(1)
Rada 23. apríla 2007 prijala rozhodnutie 2006/244/SZBP o vykonávaní jednotnej akcie 2005/557/SZBP o civilno-vojenskej akcii Európskej únie na podporu misií Africkej únie v oblasti sudánskeho Dárfúru a v Somálsku (2), ktorým sa predlžuje financovanie jej civilnej zložky do 31. októbra 2007.
(2)
Do prechodu misie Africkej únie (AÚ) na operáciu zmiešaných síl OSN/AÚ (UNAMID) sa rozhodlo o pokračovaní civilno-vojenskej akcie Európskej únie na podporu misií Africkej únie v oblasti sudánskeho Dárfúru a Somálsku do 31. decembra 2007.
(3)
Rezolúcia BR OSN 1769 z 31. júla 2007 stanovuje, že presun právomocí z AMIS na UNAMID sa má uskutočniť najneskôr do 31. decembra 2007.
(4)
Politický a bezpečnostný výbor 21. septembra 2007 súhlasil, že civilná zložka civilno-vojenskej akcie Európskej únie na podporu misií Africkej únie v oblasti sudánskeho Dárfúru a v Somálsku by sa mala ukončiť dňom presunu právomocí z AMIS na UNAMID.
(5)
Pokiaľ ide o civilnú zložku, Rada by mala teda rozhodnúť o financovaní pokračovania tejto podpornej akcie podľa uvedeného harmonogramu.
(6)
Podporná akcia sa povedie v kontexte situácie, ktorá sa môže zhoršiť a mohla by poškodiť ciele SZBP stanovené v článku 11 zmluvy,
ROZHODLA TAKTO:
Článok 1
1. Finančná referenčná suma určená na pokrytie výdavkov v súvislosti s vykonávaním oddielu II jednotnej akcie 2005/557/SZBP od 1. mája 2007 do 30. apríla 2008 je 2 125 000 EUR. Táto suma je určená na obdobie súčasného mandátu misie AÚ v oblasti sudánskeho Dárfúru (AMIS II) a na nasledujúce obdobie ukončenia civilnej zložky civilno-vojenskej akcie Európskej únie na podporu misií Africkej únie v oblasti sudánskeho Dárfúru a v Somálsku.
2. Výdavky financované zo sumy uvedenej v odseku 1 sa riadia v súlade s postupmi a pravidlami Európskeho spoločenstva, ktoré sa vzťahujú na všeobecný rozpočet Európskej únie s tou výnimkou, že žiadne predbežné financovanie nezostane vo vlastníctve Spoločenstva.
Štátni príslušníci tretích krajín môžu predkladať ponuky do verejnej súťaže.
3. Výdavky sú oprávnené od 1. mája 2007.
Článok 2
Rozhodnutie Rady 2007/244/SZBP z 23. apríla 2007 sa týmto zrušuje.
Článok 3
Toto rozhodnutie nadobúda účinnosť dňom jeho prijatia.
Článok 4
Toto rozhodnutie sa uverejní v Úradnom vestníku Európskej únie.
V Luxemburgu 22. októbra 2007